**H μεγάλη απορρόφηση του ΠΕΠ (ΕΣΠΑ) 2007-2013 από την Περιφέρεια Πελοποννήσου.**

**Κωνσταντίνος Γαλιώτος**

Πολ.Μηχ. Ε.Μ.Π., M.Sc. Περιφερειακή Πολιτική U.K.

**Ων πρόχειρος η δι΄ έργων πείρα, περί τούτων πας λόγος περιττός εστίν:** Ο Αίσωπος έλεγε ότι «για όσα είναι εύκολη η απόδειξη με έργα, κάθε λόγος είναι περιττός». Το απόφθεγμα του Αισώπου επαληθεύεται από την επίδοση της Περιφέρειας Πελοποννήσου στην απορρόφηση του ΠΕΠ Πελοποννήσου στο πλαίσιο του ΕΣΠΑ 2007-2013 συγκριτικά με τις άλλες Περιφέρειες της χώρας. Ένα επίτευγμα που πραγματώθηκε με μεγάλο κόπο και μόχθο, με εργασιομανία και με ζήλο κατά τα προηγούμενα 21/2 χρόνια. Η αξία του επιτεύγματος αποκτά μεγαλύτερη σημασία από το γεγονός ότι η Περιφέρεια Πελοποννήσου ξεκίνησε από μια συγκριτικά χαμηλότερη θέση απορροφητικότητας και κατάφερε σε 21/2 χρόνια, όχι μόνον να καλύψει το χαμένο έδαφος, αλλά ακόμη περισσότερο να πρωταγωνιστεί σήμερα στο πεδίο της απορροφητικότητας των ΠΕΠ στην Ελλάδα.

**ΔΙΕΥΚΡΙΝΗΣΕΙΣ:** 1. Οι αιρετές Περιφερειακές Αρχές που αναδείχθηκαν από τις εκλογές του Νοεμβρίου του 2010 υπό το νομικό status του Προγράμματος Καλλικράτης, ανέλαβαν αρμοδιότητες την 1η/1/2011 2. Δυο πολύ σημαντικές αρμοδιότητες όπως είναι η Διαχείριση των Στερών Αστικών Αποβλήτων (ΔΑΣΑ) και η Διαχείριση των ΠΕΠ 2007-2013, δεν παραχωρήθηκαν εξαρχής στις αιρετές Περιφέρειες αλλά διατηρήθηκαν υπό την αρμοδιότητα των «αναξιοκρατικά» διορισμένων Γενικών Γραμματέων των Αποκεντρωμένων Διοικήσεων όπως, mutatis mutandis γίνονταν, κατά την προ-Καλλικράτεια περίοδο με τους Γενικούς Γραμματείς Περιφερειών 3. Κατά συνέπεια η 1η/7/2011 είναι ο χρονικός σταθμός που αποτελεί τη βάση αναφοράς και την αφετηρία για την ποιοτική συγκριτική αξιολόγηση του χθες με το σήμερα καθώς και την απόδοση τα του Καίσαρος τω Καίσαρι για την απορροφητικότητα των ΠΕΠ του ΕΣΠΑ όπως και της ΔΑΣΑ.

**ΠΑΡΑΤΗΡΗΣΗ:** Για τη ΔΑΣΑ με τη νεωτερική μέθοδο του Ανταγωνιστικού Διαλόγου και της σύγχρονης πρακτικής της Σύμπραξης Δημόσιου και Ιδιωτικού Τομέα (ΣΔΙΤ) στο πλαίσιο Διεθνών Δημοσίων Διαγωνισμών κατά την Ευρωπαϊκή και την Εθνική Έννομη Τάξη σε συνδυασμό με την επιστημονικο-τεχνολογική και την τεχνοκρατική προσέγγιση του θέματος, έχουμε αναφερθεί σε προηγούμενα άρθρα. Στο θέμα θα πρέπει να προστεθεί και το γεγονός ότι η Περιφέρεια Πελοποννήσου είναι η πρώτη Περιφέρεια στην Ελλάδα που προχώρησε στη ΔΑΣΑ δημιουργώντας πρότυπο μεθοδολογίας για τις άλλες Περιφέρειες που απόσπασε την εύφημο μνεία των αρμοδίων Ευρωπαϊκών Γενικών Διευθύνσεων και των Επιτρόπων της Κομισιόν.

**ΤΟ ΚΑΚΟ ΧΘΕΣ ΜΕΧΡΙ 31/6/2011:** Οι αναξιοκρατικά διορισμένοι Γ.Γ. Περιφερειών και Αποκεντρωμένων Διοικήσεων από την 1η/1/2007 έως την 31η/6/2011, δηλαδή σε διάστημα 4½ ετών, παρέδωσαν mutatis mutandis στις 13 Περιφέρειες της χώρας απαράδεκτα χαμηλή απορροφητικότητα τόσο από πλευράς πληρωμών (εκταμιεύσεων) όσο και από πλευράς συμβασιοποίησεων έργων (πάσης φύσεως όχι μόνο τεχνικών). Ειδικά για την Περιφέρεια Πελοποννήσου την 31η/6/2011 η εικόνα είναι τραγική. Σε 41/2 χρόνια, οι διορισμένοι Γ.Γ. των Κρατικών Περιφερειών απορρόφησαν 22% σε πληρωμές και 41,7% σε συμβασιοποιήσεις. Ήτοι: πληρωμές 4,9% και συμβασιοποιήσεις 9,3% κατ΄ έτος που υποβάθμισαν την Περιφέρεια Πελοποννήσου στις θέσεις του ουραγού και του μετεξεταστέου (αντίστοιχα 10η και 11η) μεταξύ των 13 Περιφερειών της χώρας.

**ΤΟ ΣΗΜΕΡΙΝΟ ΕΠΙΤΕΥΓΜΑ ΤΗΣ ΠΕΡΙΦΕΡΕΙΑΣ ΠΕΛΟΠΟΝΝΗΣΟΥ:** Με στρατηγική διορατικότητα, πολιτική ενόραση, διοικητική επάρκεια και τεχνοκρατική δεινότητα, η Περιφέρεια Πελοποννήσου αντιμετώπισε έγκαιρα τα θέματα κατά το πρώτο εξάμηνο του 2011 πριν ακόμη αναλάβει την αρμοδιότητα έτσι, ώστε να βρίσκεται σε ετοιμότητα για τη σωστή και την αποτελεσματική διαχείριση που θα εφαρμόζονταν μετά την επίσημη ανάληψη των αρμοδιοτήτων. Όπερ και εγένετο. Η Περιφέρεια Πελοποννήσου κατάφερε σε 21/2 χρόνιανα πετύχει αύξηση απορροφητικότητας πληρωμών κατά 47,5% και αύξηση απορροφητικότητας συμβασιοποιήσεων κατά 61,5% που την έφεραν στη 2η θέση μεταξύ των Περιφερειών της χώρας. Οι ενεργοί πολίτες και οι ενεργοί αυτοδιοικητικοί που παρακολουθούν τα πεπραγμένα και έχουν στοιχειώδη γνώση των Πρακτικών του Περιφερειακού Συμβουλίου αλλά και όλοι όσοι έχουν στοιχειώδη δαημοσύνη και κατάρτιση σχετικά με το τετράπτυχο «Ευρωπαϊκή Περιφερειακή Πολιτική, Ευρωπαϊκή Πολιτική Συνοχής, Εδαφική Συνοχή και Διαχείριση των Ευρωπαϊκών και των Εθνικών Πόρων», σίγουρα συμφωνούν στο γεγονός ότι η Περιφέρεια Πελοποννήσου ασκεί πρωταθλητισμό στην απορροφητικότητα του ΠΕΠ/ΕΣΠΑ 2007-2013. Με τη λογική ότι σήμερα τρέχουν σωστά καταρτισμένα Τεχνικά Δελτία, ότι είναι σε εξέλιξη η ωρίμανση πολλών πράξεων και ότι είναι in vivo πολλές ολοκληρωμένες δράσεις προς συμβασιοποίηση, τα αποτελέσματα από πλευράς πληρωμών που μπορούν κατά περίπτωση να υλοποιηθούν μέχρι την 31η/12/2015, είναι a priori αναμενόμενο ότι θα αναδείξουν την Περιφέρεια Πελοποννήσου ως την πρώτη σε απορροφητικότητα Περιφέρεια της χώρας.

**ΤΕΣΣΕΡΑ ΣΥΜΠΕΡΑΣΜΑΤΑ:** 1. Φέρνει την αλήθεια στο φως ο χρόνος (Αγει είς φώς τήν αλήθειαν ό χρόνος, Μένανδρος) 2. Έργα και όχι λόγια (Εργω κ'ουκέτι μύθω, Αισχύλος) 3. Ο συνετός άνδρας συμπεραίνει τα νέα πράγματα από τα παλαιά (Ανήρ έννους τά κοινά τοίς πάλαι τεκμαίρεται, Σοφοκλής), και 4. Τα ωραία και σπουδαία κατορθώματα ανήκουν σ' αυτούς που κοπιάζουν και ρίχνονται με τόλμη σ' αυτά (Πονούντων καί κινδυνευόντων τά καλά καί μεγάλα έργα, Μ.Αλέξανδρος).